**Informatīvais ziņojums**

Par 2018. gada 10.-11. aprīļa neformālajā Eiropas Savienības Vides ministru sanāksmē izskatāmajiem jautājumiem

2018. gada 10.-11. aprīlī notiks neformālā Eiropas Savienības (turpmāk – ES) Vides ministru sanāksme (turpmāk – neformālā sanāksme) Bulgārijā.

Neformālās sanāksmes laikā notiks diskusijas par apkārtējā gaisa kvalitāti, labāku regulējumu un klimata pārmaiņām. Par katru tēmu Bulgārijas prezidentūra sagatavojusi diskusiju dokumentu ar jautājumiem.

**I Apkārtējā gaisa kvalitāte**

Neformālās sanāksmes laikā ministri diskutēs par gaisa kvalitātes uzlabošanu. Plānots, ka neformālajā sanāksmē ministri pievērsīs uzmanību izaicinājumiem gaisa kvalitātes jomā, kas skar visu Eiropu. Par šiem jautājumiem jau tika diskutēts plaša mēroga 21. konferencē “Ekoinovācijas gaisa kvalitātes uzlabošanai”, kas norisinājās šā gada februāra sākumā.

**Latvijas viedoklis**

*1. Vai pārvaldības struktūras var padarīt efektīvākas, lai ieviestu rīcībpolitiku, kas veicinātu tīra gaisa sasniegšanu un kā? Kādi ir efektīvākie pasākumi, kas ļautu ātri sasniegt būtisku gaisa piesārņojuma emisiju samazinājumu, un kurus atbalstītu iedzīvotāji un nozares?*

Mūsdienās ir pieejami vairāki risinājumi un pasākumi gaisa piesārņojuma samazināšanai gan jaunāko tehnoloģiju izmantošana rūpniecības, mājsaimniecību un transporta sektorā, gan arī pasākumi, kas saistīti ar pareizu transporta plūsmu plānošanu un pārdomātu teritorijas attīstību. Diemžēl Latvijā bieži vien šos pasākumus ir sarežģīti realizēt finansējuma trūkuma un nepietiekamā sabiedrības atbalsta dēļ. Tāpat nav pietiekamas kapacitātes visos pārvaldes līmeņos, tai skaitā pašvaldībās un kontrolējošajās iestādēs, tādēļ šo jautājumu risināšanai būtu jāvelta lielāka uzmanība.

Lai efektīvāk īstenotu dažādus pasākumus gaisa piesārņojuma samazināšanai, nepieciešama koordinēta pašvaldību, valsts un Eiropas Komisijas (turpmāk – EK) rīcība, lai neveidotos situācija, kad dažādās politikās noteiktie mērķi un prasības nonāk savstarpējās pretrunās (klimats, enerģētika, transports, lauksaimniecība utt.). Tādēļ viens no risinājumiem ir integrēti plāni un rīcības programmas gaisa piesārņojuma samazināšanai, kuru izstrādē jāiesaista sabiedrība, kā arī tieši skarto mērķgrupu pārstāvji. Nepieciešams definēt sabiedrībai saprotamus mērķus un plānot pasākumus, lai mērķus sasniegtu. Secīgi ‑ būtiski skaidrot pasākumu nepieciešamību un ieguvumus sabiedrības veselības jomā.

*2. Sociāli- ekonomisko apstākļu lomas ietekme uz gaisa kvalitāti, kā tikt galā ar to? Kāds ir vissvarīgākais elements uzlabotas gaisa kvalitātes sasniegšanai (finansējums, mērķtiecīga nacionālā politika, uzlabots starpsektoru normatīvais regulējums u.c.)? Vai ir kādi pierādīti risinājumi vai “veiksmes stāsti”?*

Sabiedrībai ir ļoti liela loma gaisa piesārņojuma jautājumu risināšanā. Latvijā gaisa kvalitāti pilsētās lielākoties pasliktina transports ielās ar intensīvu satiksmi un mājsaimniecībās izmantotās apkures iekārtas. Gan izmantoto transportlīdzekļu, gan mājsaimniecībās izmantoto apkures iekārtu vidējais vecums ir salīdzinoši liels, kā rezultātā tiek radīts arī lielāks gaisa piesārņojums.

Tā kā daudzu iedzīvotāju vidējie ienākumi ir salīdzinoši zemi, un ne visi var atļauties uzstādīt videi draudzīgākās tehnoloģijas, kas rada zemākas emisijas, tad būtu svarīgi sniegt finansiālu atbalstu šādu tehnoloģiju iegādei un nomaiņai. Nepieciešams finansiāls atbalsts arī dažādu efektīvāku un videi draudzīgāku tehnoloģiju ieviešanai visos pārējos sektoros, kas rada gaisa piesārņojumu.

Svarīgi arī mainīt domāšanas veidu un radīt piemērotus apstākļus, lai sabiedrība būtu ieinteresēta, piemēram, atteikties no automašīnu izmantošanas vai nomainīt neefektīvas apkures iekārtas. Būtu jānodrošina lielāku sabiedrības izpratni un informēšanu par gaisa kvalitātes jautājumiem un katra individuālajām iespējām šo ietekmju mazināšanai, kā arī ieguvumiem, kas rodas šo pasākumu īstenošanas rezultātā, piemēram, veselības uzlabošana vai finansiāls ietaupījums, izmantojot efektīvākas apkures iekārtas.

*3. Kā labāk izlietot ES finansējuma mehānismus, lai veicinātu esošo tīrā gaisa risinājumu pielietošanu mērogā, kurā visefektīvāk samazināms piesārņojums? Ko var uzlabot, lai atbalstītu tīra gaisa programmas efektivitāti?*

Jāsaprot, ka pieejamais ES fondu un valsts budžeta finansējums ir ierobežots, tādēļ nav iespējams nodrošināt pietiekamu finansiālo atbalstu visu jomu un visu valstī noteikto mērķu sasniegšanai.

Lai efektīvāk risinātu gaisa kvalitātes problēmas un veicinātu jaunāko tehnoloģiju izmantošanu, daļa no ES fondu finansējuma būtu jānovirza ar vides aizsardzību saistītu jautājumu risināšanai, kuru ES dalībvalstis varētu izmantot jaunāko tehnoloģiju izmantošanai, piemēram, īstenojot atbalsta programmas novecojušu apkures iekārtu nomaiņai, kas daudzās valstīs rada gaisa piesārņojuma problēmas.

**II Labāks regulējums**

Neformālās sanāksmes laikā plānotas diskusijas saistībā ar labāku regulējumu. Lai uzlabotu ES vides politikas sniegumu, 2016. gadā EK uzsāka vides politikas īstenošanas pārskatu (*Environmental Implementation Review)*, kura ietvaros izvērtēja visu ES dalībvalstu vides politikas īstenošanas sekmes.

2017. gadā EK publicēja ziņojumus par dalībvalstu vides politikas īstenošanu, kuros ir izvērtētas vides apsvērumu ieviešanas problēmas un tendences tādās jomās kā aprites ekonomika, atkritumu apsaimniekošana, dabas aizsardzība un bioloģiskā daudzveidība, gaisa kvalitāte, troksnis, ūdens kvalitāte un ūdens resursu apsaimniekošana, kā arī tirgus instrumenti, ieguldījumi, efektīva pārvaldība un prasību īstenošanas spēja. Šo ziņojumu mērķis ir veicināt pozitīvas diskusijas par ES kopīgām vides problēmām un par iedarbīgākajiem veidiem, kā risināt svarīgākās politikas īstenošanas nepilnības.

Attiecībā uz Latviju EK secinājusi[[1]](#footnote-1), ka Latvijā ir labs vides aizsardzības līmenis un kopumā laba gaisa un ūdens kvalitāte. Valsts ir viena no bioloģiskās daudzveidības bagātākajām Eiropas valstīm ar iedibinātām dabas aizsardzības tradīcijām. Vides politikas īstenošana Latvijā noris labi, un ir mazs skaits sūdzību un pārkāpumu, kas minēts arī kā izcilības piemērs. Tomēr Latvijai problēmas joprojām sagādā atkritumu apsaimniekošana un it sevišķi to pārstrāde, tāpēc ir vajadzīgi lieli centieni, lai 2020. gadā sasniegtu pārstrādes mērķi 50 % apmērā pret radīto apjomu. Tāpat uzlabojumi ir iespējami un nepieciešami saistībā ar resursu izmantošanas intensitātes jautājumu risināšanu. Latvijai varētu lieti noderēt strukturētāka pieeja un politikas atbalsts pārejai uz aprites ekonomiku, kā arī mērķtiecīga ekoinovāciju politika.

2018. gada janvārī EK publicēja paziņojumu “Par ES rīcību vidiskās atbilstības un pārvaldības uzlabošanu”, kura mērķis ir uzlabot atbilstību ES vides tiesību aktiem un vidisko pārvaldību un kas ir kā nākamais solis pēc ES Vides politikas īstenošanas pārskata iniciatīvas. Rīcības plāns paredz, ka EK cieši sadarbosies ar ES dalībvalstīm un profesionāļiem, lai ieviestu pārdomātu un sadarbīgu atbilstības kultūru, kas nodrošinātu ES vidisko noteikumu ievērošanu tādās jomās kā rūpnieciskā ražošana, atkritumu apsaimniekošana un lauksaimniecība.

**Latvijas viedoklis**

*1. Kādi ir pieejamie instrumenti spēcīgākai kapacitātes veidošanai un labāko prakšu apmaiņas veicināšanai? Kā tos varētu tālāk uzlabot?*

Latvija pozitīvi vērtē ES vides politikas īstenošanas ziņojuma procesu. 2017. gada noslēgumā Latvijā notika sarunas par šo ziņojumu, kurās sabiedrības un nozares pārstāvjiem bija iespēja tikties ar EK pārstāvjiem, lai pārrunātu ziņojuma saturu. Šāds dialogs ar ES, lai paaugstinātu sapratni par ES vides politikas īstenošanu sabiedrībā, vērtējams pozitīvi.

Latvijas eksperti vides jomā izteikuši interesi izmantot *Peer to Peer* (P2P) mehānismu, piemēram, gaisa kvalitātes jomā, un ar interesi sekos šo instrumentu ieviešanai. Vides politikas ieviešana pašvaldības līmenī ir izaicinājums, it sevišķi mazām pašvaldībām, kurām trūkst kapacitātes piesaistīt attiecīgos vides ekspertus.

Latvija cerīgi raugās uz jauno augsta līmeņa EK ekspertu grupu – Vides atbilstības un pārvaldības forumu (*Environmental Compliance and Governance Forum*). Foruma ietvaros plānotas stratēģiska rakstura diskusijas ES dalībvalstu amatpersonām kopā ar ekspertiem, lai meklētu veidus atbilstības un pārvaldības mehānismu spēcināšanai.

*2. Kā mēs varam labāk sadarboties starp politikas sektoriem? Kā atrast kopīgās jomas un uzlabot normatīvā regulējuma saskaņotību? Vai iespējams uzlabot vai paplašināt esošos mehānismus, tādus kā Tīrā gaisa dialogs un Vides politikas īstenošanas pārskata valstu dialogi?*

Latvija atbalsta dialogus, kuri sniedz iespēju ES dalībvalstīm veicināt starpsektoru sapratni par vides politikas jautājumiem, pievērš uzmanību jautājumam. Šādi dialogi ļauj arī EK saprast ES dalībvalsts problēmas un izaicinājumus konkrētā jomā. Latvijā cenšamies pastiprināt starpsektoru sadarbību, veidojot starpministriju sarunas un diskusijas.

*3. Ko mēs varam darīt, lai veicinātu un labāk dalītos ar pierādījumu bāzi, vienlaikus samazinot administratīvo slogu?*

Latvija noteikti atbalsta administratīvā sloga samazināšanu, kas ir liels izaicinājums rast līdzsvaru starp sloga samazināšanu un vides kvalitātes nepasliktināšanos. Ar interesi piedalīsimies EK organizētos pasākumos par vides politikas atbilstības uzlabošanu un ceram, sadarbojoties ar EK un ES dalībvalstīm, turpināt gūt pieredzi par labākās prakses piemēriem.

**III  Starptautiskās sarunas par klimata pārmaiņām un Talanoa dialogs**

2018. gada 3. -14. decembrī Apvienoto Nāciju Organizācijas (turpmāk – ANO) Vispārējās konvencijas par klimata pārmaiņām konferencē Katovicē, Polijā (turpmāk - *COP24*) jāpieņem Parīzes nolīguma īstenošanai nepieciešamie lēmumi jeb tā sauktā “noteikumu grāmata”. Līdztekus tam, 2018. gadā notiks arī Talanoa dialogs par valstu progresu siltumnīcefekta gāzu (turpmāk - SEG) samazināšanā ar mērķi sniegt informāciju pirms jaunu nacionāli noteikto devumu (turpmāk - *NDC*) iesniegšanas. Šī procesa rezultātā valstis var tikt aicinātas izvērtēt savas iespējas iesniegt ambiciozākus SEG samazināšanas mērķus. Taču jāatzīmē, ka Talanoa dialoga mandāts neparedz valstīm pienākumu obligāti apsolīt ambīciju paaugstināšanu – daļa uzskata, ka labs Talanoa dialoga rezultāts būtu arī iesniegto *NDC* precizēšana, sīkāk izskaidrojot jau apsolīto mērķu sasniegšanas pieejas. Talanoa dialoga sagatavošanas posms norisināsies ANO Vispārējās konvencijas par klimata pārmaiņām sesijā Bonnā, Vācijā, š.g. maijā un politiskais posms notiks *COP24*. Bulgārijas prezidentūras sagatavotajā diskusiju dokumentā ir teikts, ka ES ir sasniegusi nozīmīgu progresu saistībā ar tās 2020. gada SEG emisiju mērķa sasniegšanu un 2030. gada mērķu īstenošanas sagatavošanu. Dokumentā arī atzīmēts, ka ļoti svarīga būs G20 valstu iesaiste un rīcība Talanoa dialoga ietvaros.

2018. gada oktobrī Klimata pārmaiņu starpvaldību padome publicēs īpašo ziņojumu par globālās temperatūras pieauguma par 1.50C potenciālo ietekmi un atbilstošajām SEG emisiju trajektorijām. Šī ziņojuma secinājumi būs būtisks informācijas avots Talanoa dialoga politiskajam posmam *COP24* ietvaros. Jau šobrīd ir skaidrs, ka uz ES un citām attīstītajām valstīm tiks izdarīts spiediens darīt vairāk un noteikt ambiciozākus mērķus klimata pārmaiņu ierobežošanai. Šis spiediens būs ne tikai uz SEG emisiju samazināšanas ambīciju palielināšanu, bet arī nepieciešamību piešķirt vairāk finansējumu attīstības valstu rīcības veicināšanai.

*COP24* ietvaros notiks arī sarunas par citiem jautājumiem, tādēļ ir būtiska konstruktīva ES iesaiste gan jautājumā par rīcību pirms 2020. gada, gan augsta līmeņa dialogā par klimata finansējumu. Bulgārijas prezidentūras izplatītajā diskusiju dokumentā tiek atzīmēta caurskatāmības un atskaitīšanās noteikumu pieņemšanas nozīme, jo tie būs ļoti būtiski, lai veicinātu uzticamību valstu vidū un novērtētu, vai esam uz pareizā ceļa Parīzes nolīguma mērķu sasniegšanā. Saskaņā ar Parīzes nolīgumu caurskatāmības un ziņošanas noteikumiem jābūt attiecināmiem uz visiem, vienlaikus nodrošinot elastību attīstības valstīm, balstoties uz to ierobežotajām iespējām.

Bulgārijas prezidentūras sagatavotajā diskusiju dokumentā ir atzīmēts, ka ambiciozu iznākumu nodrošināšanai ir nepieciešams veidot koalīcijas, tādēļ arī klimata diplomātijai būs ļoti būtiska nozīme. Diskusiju dokumentā ir uzsvērts, ka nākamajai tehniskajai sarunu sesijai Bonnā, Vācijā š.g. maijā būs jāpanāk konkrēts progress saistībā ar “noteikumu grāmatas” izstrādi.

**Latvijas viedoklis**

*1. Kādi ir lielākie izaicinājumi starptautisko sarunu procesam 2018. gadā un kādi ir ES pieejamie rīki, lai ar tiem tiktu galā, piemēram, veidojot progresīvu “noteikumu grāmatas” aliansi?*

Latvija uzskata, ka būtiskākie izaicinājumi šogad būs saistīti ar daudzu valstu vēlmēm dažādos aspektos attālināties no Parīzes nolīgumā pieņemtajiem principiem. Jādara viss iespējamais, lai tiktu ievēroti Parīzes nolīguma principi ANO Vispārējās konvencijas par klimata pārmaiņām sesijā Bonnā, Vācijā š.g. maijā un progress būtu pēc iespējas lielāks. Uzskatām, ka visām valstīm saistoša vienota caurskatāmības un ziņošanas ietvara pieņemšanai ir jābūt vienai no ES svarīgākajām prioritātēm šogad. Sarunu partneru meklēšana un koalīciju veidošana šajā jautājumā ir īpaši būtiska. Turklāt svarīgi uzrunāt un meklēt sadarbību ne tikai ar līdzīgi domājošajām valstīm.

Latvija piekrīt, ka Talanoa dialoga iznākumam ir jāapkopo politiski signāli, zinātniskais pamatojums, valstu un nevalstiskā sektora pārstāvju rīcība un pieredze. Talanoa dialogam būtu jāsniedz informācija, kas varētu būt par pamatu lielāku ambīciju izsvēršanai starptautiskā līmenī. Vienlaikus Latvijai jau šobrīd noteiktie mērķi ES kopējā *NDC* izpildei ir ļoti ambiciozi un to izpildīšana būs sarežģīta. Latvija uzskata, ka valstīm (to skaitā ES dalībvalstīm) nacionālā līmenī ir jāizvērtē vai un kā tās varētu darīt vairāk klimata pārmaiņu ierobežošanā, un tas automātiski nedrīkstētu nozīmēt ES esošā *NDC* pārskatīšanu.

2. *Kādus rezultātus ES var iztēloties saistībā ar attīstības valstu prioritārajiem jautājumiem, īpaši saistībā ar klimata finansējumu un rīcību pirms 2020. gada, kāda būtu noderīgākā lēmumu secība?*

Ir jāņem vērā, ka joprojām aktuāli ir politiski jūtīgie jautājumi, kas uzskatāmi parādījās ANO Vispārējās konvencijas par klimata pārmaiņām konferencē Bonnā, Vācijā 2017. gada nogalē (*COP23*), īpaši saistībā ar nākotnē plānoto piešķiramo klimata finansējumu.

Latvija uzskata, ka saistībā ar rīcību pirms 2020. gada būtu svarīgi turpināt demonstrēt ES rīcību gan SEG emisiju samazināšanā, gan arī saistībā ar piešķirto klimata finansējumu. Piekrītam, ka ES ir līdere šajās jomās globālā līmenī, un to nepieciešams parādīt efektīvā un visiem saprotamā veidā. Arī Kioto protokola Dohas grozījuma ratifikācija ES līmenī ir ļoti labs signāls.

**Latvijas delegācija:**

Delegācijas vadītājs: **Kaspars Gerhards**, vides aizsardzības un reģionālās attīstības ministrs.

Delegācijas dalībnieki: **Aija Iesalniece**, Vides aizsardzības un reģionālās attīstības ministra biroja vadītāja;

**Anita Drondina,** Vides aizsardzības un reģionālās attīstības ministrijas nozares padomniece.

Vides aizsardzības un
reģionālās attīstības ministrs Kaspars Gerhards

Vides aizsardzības un reģionālās attīstības ministrijas
valsts sekretārs Rinalds Muciņš

1. ES vides politikas īstenošanas ziņojums (LATVIJA):<http://ec.europa.eu/environment/eir/pdf/report_lv_lv.pdf> [↑](#footnote-ref-1)